З іншага боку, тэатр увогуле не мае права выкарыстоўваць музыку, калі не з’яўляецца яе ўладальнікам — а ім нельга стаць, не падпісаўшы акт здачы-прыёмкі матэрыялу. У гэтай думцы мяне падтрымлівае і Уладзімір Карачэўскі: “Як можна запускаць спектакль у пракат, не падпісаўшы акта? Ужо ідзе распаўсюджванне білетаў, а з кожнага продажу, адпаведна заканадаўству, тэатр павінен перавесці грошы на аўтарскія адлічэнні. Возьмем, да прыкладу, нядаўнюю прэм’еру РТБД “Бетон”: прайшла здача спектакля, мастацкі савет тэатра пастаноўку прыняў — і я адразу падпісаў з кампазітарам Мікітам Залатаром акт здачы-прыёмкі матэрыялу. Адпаведна, на прэм’еры музыка выкарыстоўвалася цалкам афіцыйна”.